ፋብሪካዎች የማምረት አቅማቸውን ከሃምሳ በመቶ በላይ መጠቀም አለመቻላቸው ተገለጸ
አዲስ አበባ፡-አብዛኛዎቹ የሲሚንቶ ፋብሪካዎች ከኃይል አቅርቦት ፣ ከግብዓት ፣ ከውጭ ምንዛሬና ከመለዋወጫ እቃዎች እጥረት ጋር በተያያዘ የማምረት አቅማቸውን ከሃምሳ በመቶ በላይ እየተጠቀሙ አለመሆናቸው ተገለጸ። የኬሚካልና ኮንስትራክስን ግብዓቶች ኢንዱስትሪ ልማት ኢንስቲትዩት ዋና ዳይሬክተር አቶ ሳሙኤል ሀላላ ኢንስቲትዩት ከባለ ድርሻ አካላት ጋር ትናንት ውይይት ሲያድረግ እንደገለጹት፤ ፋብሪካዎች በተለያዩ ችግሮች ምክንያት የማምረት አቅማቸውን ሙሉ ለሙሉ እየተጠቀሙ አይደለም። በሀገሪቱ በዓመት 17 ነጥብ አንድ ሚሊዮን ቶን ሲሚንቶ የማምረት አቅም ቢኖርም እየተመረተ ያለው ግን ስምንት ነጥብ ዘጠኝ ሚሊዮን ቶን ብቻ እንደሆነ የጠቀሱት አቶ ሳሙኤል ይህም ሀገሪቱ በዓመት የሚያስፈልጋትን 12 ሚሊዮን ቶን ሲሚንቶ እንኳን ለመሸፈን አላስቻለም ብለዋል፡፡ እንደ ዋና ዳይሬክተሩ ገለጻ፤ የሲሚንቶ ፋብሪካዎች በተለያዩ ችግሮች ምክንያት ከሃምሳ በመቶ በላይ እያመረቱ ባለመሆናቸውና የሀገር ውስጥ የግንባታ ሥራዎች በመስፋፋታቸው ምክንያት ምርቱን ለውጭ ገበያ የማቅረቡ እንቅስቃሴ እየተዳከመ መጥቷል። ሀገሪቱም ከውጭ ምንዛሬ ማግኘት ያለባትን ጥቅም እንድታገኝ አላስቻለም። የኢንዱስትሪውን ዘርፍ እየተፈታተኑት
ካሉት ችግሮች መካከል
የኃይል አቅርቦት መዋዠቅና
መቆራረጥ ትልቁ ማነቆ
መሆኑን የሚናገሩት አቶ
ሳሙኤል የግብዓት አቅርቦትና
የመለዋወጫ እቃዎች እጥረትም
የዘርፉ ተግዳሮቶች መሆናቸውን ጠቅሰዋል። ችግሩ በሲሚንቶ ኢንዱስትሪዎች ላይ ብቻ ሳይሆን በሁሉም ኢንዱስትሪዎች ላይ እንደሚንጸባረቅ የገለጹት ዳይሬክተሩ በተለይም የውጭ ግብዓትን የሚጠቀሙ ፋብሪካዎች የሚፈልጉትን ግብዓት ወደ ሀገር ወስጥ ለማስገባት ሲፈልጉ የውጭ ምንዛሬ እጥረት እንደሚገጥማቸውና ሥራውን እንደሚያስተጓጉለው ገልጸዋል። ግብዓትን ከሀገር ውስጥ የሚጠቀሙ አንዳንድ ኢንዱስትሪዎችም በሀገሪቱ አልፎ አልፎ በሚፈጠረው የጸጥታ ችግር ምክንያት ከተለያዩ ቦታዎች ወደ ፋብሪካው ለማድረስ አስቸጋሪ ሁኔታዎች እንደሚገጥሟቸውና ምርታቸውንም ወደ ገበያ ለማድረስ እየተቸገሩ መሆኑን አስታውሰዋል። እንደ አቶ ሳሙኤል ማብራሪያ ፣ ኢኒስቲትዩቱ ከኢንዱስትሪዎችና ከባለ ድርሻ አካላት ጋር ተቀራርቦ በመሥራት ችግሮችን ለመፍታት ርብርብ ሲደረግ የቆየ ሲሆን፤ በሲሚንቶ፣ በሳሙና እና በፕላስቲክ ቴክኖሎጂዎች ከደረጃ አንድ እስከ ሦስት የሙያ ብቃት ምዘና እንዲከናወን ድጋፍ ተደርጓል። አረርቲ ሴራሚክ፣ አሳይ ኬሚካል ፋይበር ኤምቲ፣ ሸሙ ሳሙና ፋብሪካ እና ሌሎች ፋብሪካዎችም እገዛ ተደርጎላቸዋል። በቀጣይም የኃይል እና የብደር አቅርቦት፤ እንዲሁም የውጭ ምንዛሬ እጥረት የሚፈታበትን ሁኔታ ለማመቻቸት፤ የፕሮጀክት አፈጻጸም፣ ክትትልና ድጋፍ ሥራዎችንም የበለጠ አጠናክሮ ለመሥራት፣ ምርቶቻቸውን ለውጭ ገበያ ለሚያቀርቡ ድርጅቶችም ልዩ ትኩረት ተሰጥቶ እንደሚሠራ ከተሰጠው የዳይሬክተሩ ማብራሪያ ለመረዳት ተችሏል።አዲስ ዘመን የካቲት 20/2012ኢያሱ መሰለ 